KOMISIJOS SPRENDIMAS
2006 m. gruodžio 22 d.
patvirtinantis įmonių, pagal Tarybos direktyvą 90/539/EEB prekiaujančių Bendrijoje naminiais paukščiais ir perinti skirtais kiaušiniais, patvirtinimo planus
(pranešta dokumentu Nr. C(2006) 6842)
(Tekstas svarbus EEE)
(2007/17/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 56 straipsnį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių (1), ypač į jos 3 straipsnio 2 ir 3 dalis,
kadangi:
(1)
Direktyvoje 90/539/EEB nustatyti gyvūnų sveikatos reikalavimai, reglamentuojantys Bendrijos vidaus prekybą naminiais paukščiais ir perinti skirtais kiaušiniais bei šių produktų importą iš trečiųjų šalių. Remiantis šia direktyva, valstybių narių planus patvirtinti įmones, prekiaujančias Bendrijoje naminiais paukščiais ir perinti skirtais kiaušiniais, turi patvirtinti Komisija.
(2)
2004 m. gruodžio 3 d. Sprendimu 2004/835/EB, patvirtinančiu įmonių, prekiaujančių Bendrijoje naminiais paukščiais ir perinti skirtais kiaušiniais, patvirtinimo planus (2), visų dabartinių valstybių narių, išskyrus Liuksemburgą, planai buvo patvirtinti. Šio sprendimo priede išvardytos valstybės narės, kurių planai buvo patvirtinti.
(3)
Bulgarija ir Rumunija įstos į Bendriją 2007 m. sausio 1 d. Atitinkamai jos pateikė Komisijai tvirtinti įmonių, prekiaujančių Bendrijoje naminiais paukščiais ir perinti skirtais kiaušiniais, patvirtinimo planus.
(4)
Bulgarijos ir Rumunijos pateikti planai su pakeitimais, priimtais atsižvelgiant į vertinant gautas pastabas, atitinka Direktyvoje 90/539/EEB išdėstytus kriterijus ir, jei bus veiksmingai įgyvendinami, sudaro galimybes direktyvos tikslams pasiekti, todėl jie turėtų būti patvirtinti.
(5)
Siekiant Bendrijos teisės aktų aiškumo, Sprendimas 2004/835/EB turėtų būti panaikintas ir pakeistas šiuo sprendimu.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Patvirtinamas įmonių, prekiaujančių Bendrijoje naminiais paukščiais ir perinti skirtais kiaušiniais, patvirtinimo planas, kurį 2006 m. spalio 9 d. Komisijai pateikė Bulgarija.
2 straipsnis
Patvirtinamas įmonių, prekiaujančių Bendrijoje naminiais paukščiais ir perinti skirtais kiaušiniais, patvirtinimo planas, kurį 2006 m. spalio 5 d. Komisijai pateikė Rumunija.
3 straipsnis
Priede pateikiamas valstybių narių, kurios patvirtino planus dėl įmonių, prekiaujančių Bendrijoje naminiais paukščiais ir perinti skirtais kiaušiniais, patvirtinimo, sąrašas.
4 straipsnis
Sprendimas 2004/835/EB yra panaikinamas.
5 straipsnis
Šis sprendimas taikomas tik Rumunijos ir Bulgarijos stojimo sutarties įsigaliojimo atveju ir tik nuo šios sutarties įsigaliojimo dienos.
6 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 22 d.